A farmakológiai és farmakoterápiás Intézet oktatási tájékoztatója az ÁOK IV. évfolyam számára

**(2018/2019. tanév)**

**1. Kötelező tananyag:**

 Gyires-Fürst-Ferdinandy: Farmakológia és klinikai farmakológia c. tankönyv

Az előadások és a gyakorlatok anyaga

**2. A gyakorlatok látogatásának rendje:**

A félév végi aláíráshoz mindkét félévben a gyakorlatok és az előadások 75 %-án való részvétel szükséges. A gyakorlatról történt hiányzást pótolni, – az órarend struktúrája miatt, – nem lehet.

**3. Félévközi számonkérés:**

Az első szemeszterben három demonstrációt tartunk, részletesen lásd a vizsgával kapcsolatos tudnivalóknál.

A második szemeszterben két demonstráció lesz.

A félévenkénti két írásbeli demonstráció eredménye beszámít a kollokviumi illetve szigorlati érdemjegybe. Amennyiben az érdemjegy a szóbeli vizsga alapján nem egyértelmű, a demonstráció fél jegyet ronthat vagy javíthat.

A demonstrációk tanrendben megadott időpontjától az órarend struktúrája miatt nem lehet, az órarend szerinti időpontban meg nem írt demonstrációt nem lehet pótolni.

**4. Az I. félév tananyaga:**

*- általános farmakológia*

*- a vegetatív idegrendszer gyógyszertana*

*- a központi idegrendszer gyógyszertana – pszichiátriai/neurológiai kórképek gyógyszeres kezelési stratégiája*

*- a perifériás idegek és harántcsíkolt izmok gyógyszertana*

*- a légzőrendszer gyógyszertana – légúti betegségek gyógyszeres kezelési stratégiája*

*- élő kórokozók által kiváltott betegségek kemoterápiája*

*- receptírás*

**5. A II. félév tananyaga:**

*- a kardiovaszkuláris rendszer gyógyszertana – kardiovaszkuláris betegségek gyógyszeres kezelési stratégiája*

*- az emésztőrendszer gyógyszertana és betegségeinek gyógyszeres kezelési stratégiája*

*- az endokrin rendszer gyógyszertana, - diabetes mellitus gyógyszeres kezelési stratégiája*

*- a gyulladás farmakológiája*

*- fájdalomcsillapítók*

*- a daganatos betegségek gyógyszertana és gyógyszeres kezelési stratégiája*

*- immunfarmakológia*

*- általános és részletes toxikológia*

*- receptírás*

**6. A kollokvium rendje:**

A hivatalos vizsgaidőszak előtt és után vizsgalehetőség nincs, kivéve dékáni vagy rektori engedéllyel.

 A vizsga formája *szóbeli kollokvium,* tételek alapján tételhúzással + receptírás.

A vizsgajelentkezés a gyakorlatvezetővel történt egyeztetés után a NEPTUN rendszeren keresztül történik.

A kollokviumi jegy megajánlásának lehetősége: (lásd TVSZ. **17§ (12))**

Amennyiben a félév során az első két demonstráció eredménye a 80-80%-ot meghaladja, lehetőség van az oktatási időszak utolsó hetében szóbeli, harmadik demonstrációra (amelynek anyaga megegyezik a vizsga anyagával). Amennyiben ez a jeles vagy jó szintet eléri, az oktatási időszakban nyújtott teljesítmény alapján a tanszékvezető jeles vagy jó osztályzatot megajánlhat.

*Ismételt vizsga:* sikertelen vizsga ismétlése a Tanulmányi és Vizsgaszabályzat **19§ (3)** pontja szerint történik.(lásd melléklet) Farmakológia kollokviumot leghamarabb *3 nappal* a sikertelen vizsga után lehet ismételni. Sikeres kollokvium javítása is legkorábban *3 nappal* később történhet.

**7. A szigorlat rendje:**

**A hivatalos vizsgaidőszak előtt és után vizsgalehetőség nincs, kivéve dékáni vagy rektori engedéllyel.**

A vizsgajelentkezés a meghirdetett vizsgaalkalmakra a NEPTUN rendszeren keresztül történik.

A vizsga formája *írásbeli és* *szóbeli,* az alább részletezett menetrend szerint:

A vizsgaidőszak kezdete előtt maximum négy héttel a gyakorlatvezetőnél sikeres vizsgát kell tenni **toxikológiából és magisztrális recept írásából**. A toxikológia vizsga történhet szóban, vagy írásban, a gyakorlatvezető döntése szerint. A toxikológiát érdemjeggyel osztályozzuk, a magisztrális recept eredménye csak megfelelt lehet. Amíg a magisztrális receptet a gyakorlatvezető nem fogadja el, a hallgató nem bocsátható szigorlatra. A toxikológia és magisztrális recept írás vizsgát legkésőbb a szigorlatot megelőző napig kell teljesíteni. **Évismétlő hallgatóknak újra le kell vizsgázniuk toxikológiából és magisztrális recept írásából.** Az eredményeket a gyakorlatvezető jelenti a tanulmányi felelősnek, aki ezekről a szigorlatoztatókat tájékoztatja.

A NEPTUN-ban felvett vizsga napján 8.30-kor **farmakológia**, **farmakoterápia** és **klinikai farmakológia** témából minden szigorlatozónak ki kell töltenie egy 30db, egyszeres választásos kérdésből álló **teszt**et. **A teszt megírására 30 perc áll rendelkezésre.** A teszt írásának helye a NET L-4 és L-5 terme. Minden hallgató a tesztírás után, - akár sikeres, akár sikertelen, - a kijelölt szigorlatoztató tanár irodájához/vizsgáztató helyiségéhez megy. A vizsgáztató személyéről a tesztet írató oktató tájékoztatja a hallgatót, valamint a 4. emeleti folyosó ajtaján kifüggesztve olvasható lesz.

A sikeres tesztvizsgát tett hallgatókat a szigorlatoztató szólítja vizsgára. A vizsga tételhúzás után, megfelelő felkészülési idő biztosítása után szóban történik. A **tételhúzás előtt** a szigorlatoztató két gyári készítmény receptjének felírását kéri a hallgatótól. Amennyiben a két recept akár formailag, akár tartalmilag hibás, a vizsgát a hallgató elégtelen érdemjeggyel fejezi be. Egy rossz recept esetén a szigorlatoztató még egy recept felírását kéri. Amennyiben a gyári készítmények felírása helyes, a hallgató három tételt húz, egyet-egyet a megadott három tételsorból (A, B, C, lásd szigorlati tételek). Az érdemjegy megállapítása a szóbeli tételekre adott válaszok, a teszt, az évközi demonstrációk, valamint a toxikológia és a receptírás eredményéből tevődik össze, amelyek közül legnagyobb súlya a szóbeli tételekre adott válaszoknak van. Az érdemjegyet a szigorlatoztató oktató a NEPTUN rendszerben rögzíti, kérésre a hallgató tanulmányi értesítőjébe is bejegyzi.

Akinek a szigorlat bármely része, beleértve a tesztet is, elégtelen, annak a szigorlatoztató további kérdések nélkül az elégtelent bejegyzi a NEPTUN-ba és a hallgató tanulmányi értesítőjébe (amennyiben az a hallgatónál van, és ezt kéri).

*Ismételt vizsga:* sikertelen vizsga ismétlése a Tanulmányi és Vizsgaszabályzat **19§ (3)** pontja szerint történik.(lásd melléklet) Farmakológia szigorlatot leghamarabb *3 nappal* a sikertelen vizsga után lehet ismételni. Sikeres szigorlat javítása is legkorábban *3 nappal* később történhet. Ismételt vagy javító vizsga esetén az adott tanévben letett toxikológia / magisztrális recept vizsgát nem kell megismételni, de a klinikai farmakológia és farmakoterápia tesztet igen, tehát ismétlő vizsgára is 8.30-ra kell beérkezni az L-04 vagy L-05 terembe. Utóvizsga időszakban javító vizsgát nem lehet tenni (lásd TVSZ).

*Távolmaradás a vizsgáról*: A Tanulmányi és Vizsgaszabályzat **19§** **(5)** pontja szerint értelmezendő, lásd melléklet.

**5. Tanulmányi verseny:**

A II. félévben kerül megrendezésre teszt formájában. Időpontja: a tanév szorgalmi időszakának utolsó napja.

A versenyre való jelentkezés feltétele a második félévi demonstrációk legalább 80%-ra történő teljesítése.

**6. Klinikai fakultáció:**

**I. félévben:**

**A kábítószerabúzus kérdései**

*Kurzusfelelős:* Dr. Fürst Zsuzsanna egyetemi tanár

Jelentkezés: NEPTUN. A kurzus végén tesztvizsga

**II. félévben:**

**Bizonyíték alapú gyógyszeres terápia**

*Kurzusfelelős:* Dr. Gyires Klára egyetemi tanár

Jelentkezés: NEPTUN. A kurzus végén tesztvizsga

**Gyógyszer biztonság mindenek felett. A Farmakovigilancia alkalmazása és bioinformatikai megközelítése a XXI. században**

*Kurzusfelelős:* Dr. Görbe Anikó egyetemi docens

Jelentkezés: NEPTUN. A kurzus végén tesztvizsga

Hivatkozások:

 1. A Tanulmányi és Vizsgaszabályzat **17§** **(12)** pontjából:

A kollokviummal számon kérendő tantárgyból, amelynek előadásaihoz szeminárium (gyakorlat) is csatlakozik, továbbá az olyan tantárgyakból, amelyeknek a foglakozásai csak szemináriumból (gyakorlatból) állnak, az oktatási szervezeti egység vezetője (a tárgy előadója) a hallgatónak, az oktatási időszakban nyújtott teljesítménye alapján, jeles vagy jó osztályzatot ajánlhat meg. A megajánlott értékelést a hallgató nem köteles elfogadni, kérheti vizsgára bocsátását.

2. A Tanulmányi és Vizsgaszabályzat **19§** **(3)** pontjából:

A javító, ill. ismétlő vizsgát vagy szigorlatot leghamarabb a sikertelen vizsgát követő 3. naptári napon lehet letenni.

 3. A Tanulmányi és Vizsgaszabályzat **19§** **(5)** pontja:

A vizsgáról való távolmaradást három munkanapon belül igazolni kell az oktatási szervezeti egység vezetőjénél (a tárgy előadójánál). Az igazolás elmulasztása vagy az igazolás el nem fogadása esetén a leckekönyvbe, a tanszék által „nem jelent meg” bejegyzés kerül, ami az adott tárgyból a vizsgalehetőségek számát csökkenti.

4. A Tanulmányi és Vizsgaszabályzat **19§ (13)** pontja:

A hallgató tanszékvezetőhöz benyújtott kérésére az ismétlő vizsgát más oktató vagy bizottság előtt teheti le.

Budapest, 2018. szeptember 3.

Dr. Riba Pál

egyetemi docens

tanulmányi felelős

Dr.Ferdinandy Péter

egyetemi tanár

intézet igazgató